b'\n_START_ARTICLE_\nMilit\xc3\xa6rbase\n_START_PARAGRAPH_\nEn milit\xc3\xa6rbase er et omr\xc3\xa5de som er opprettet for \xc3\xa5 huse milit\xc3\xa6rt utstyr, soldater og andre personer som jobber for et milit\xc3\xa6rvesen. Basene kan ha et eller flere form\xc3\xa5l, som eksempelvis fortifikasjon, lager, milit\xc3\xa6r skipsbygging, milit\xc3\xa6r utdanning, milit\xc3\xa6r administrasjon, og strategisk ledelse. Rene administrasjons- eller skoleinstitusjoner vil normalt ikke betegnes som milit\xc3\xa6r base. Historisk har milit\xc3\xa6re baser alt etter form\xc3\xa5let, blitt lagt p\xc3\xa5 strategisk viktige steder, eller omvendt p\xc3\xa5 godt beskyttede steder langt inne p\xc3\xa5 eget territorium for \xc3\xa5 unng\xc3\xa5 fiendtlig overtakelse._NEWLINE_Historisk har oversj\xc3\xb8iske milit\xc3\xa6rbaser ofte hatt som oppgave \xc3\xa5 stasjonere tropper som kontrollerer en koloni. I krigstid eller fredsbevarende operasjoner kan det etableres midlertidige milit\xc3\xa6re baser. Eksempler fra Afghanistan er Ghowrmach-basen og Marmal-leiren, Bhagram-basen og Eglin Air Force Base.\n_START_SECTION_\nLokalisering og bygging\n_START_PARAGRAPH_\nI mange land vil milit\xc3\xa6re baser bygges av sivile entrepren\xc3\xb8rselskaper, mens andre land har egne spesialiserte utbyggingsavdelinger organisert under forsvarsmakten, Eksempler p\xc3\xa5 det siste er Royal Engineers som har bygget mange av de britiske milit\xc3\xa6rbasene, og U.S. Army Corps of Engineers som har gjort en rekke milit\xc3\xa6re byggeoppdrag p\xc3\xa5 vegne av USA._NEWLINE_Milit\xc3\xa6rbaser kan ha inntil 10\xc2\xa0000 eller flere styrker stasjonert. I Sovjetunionen var det under den kalde krigen tradisjon for \xc3\xa5 definere hele byer som milit\xc3\xa6re soner, s\xc3\xa6rlig der hvor det skjedde viktig v\xc3\xa5penforskning. Fort Bragg i USA har mer enn 50\xc2\xa0000 st\xc3\xa5ende mannskaper._NEWLINE_Det er i Vesten vanlig \xc3\xa5 lokalisere baser n\xc3\xa6r byer for \xc3\xa5 kunne gi mannskaper et tilbud av sivile tjenester, jobbmuligheter for ektefeller, osv. S\xc3\xa5ledes hadde Tyskland hele ti baser med mer enn 3\xc2\xa0000 mannskaper i 2011, hvorav alle unntatt to l\xc3\xa5 i byer med mer enn 100\xc2\xa0000 innbyggere._NEWLINE_Ofte har man samtidig en arv av mange sm\xc3\xa5 milit\xc3\xa6re anlegg. Det tyske forsvaret hadde i  hele 394 tjenesteder i 2011, men av disse ble 91 besluttet sterkt redusert og 31 baser besluttet helt nedlagt - inklusive seks steder som hadde mer enn 1\xc2\xa0000 tjenestegj\xc3\xb8rende mannskaper. Danmark har sv\xc3\xa6rt f\xc3\xa5 baser, eksempelvis har flyv\xc3\xa5penet og S\xc3\xb8v\xc3\xa6rnet felles hovedkvarter i Karup p\xc3\xa5 Jylland._NEWLINE_Ved milit\xc3\xa6rbaser hersker milit\xc3\xa6r jurisdiksjon; milit\xc3\xa6rpoliti, vakter og offiserer har generell politimyndighet i baseomr\xc3\xa5det og umiddelbare omgivelser. Det er ikke uvanlig med fotoforbud i en viss avstand til basen, og generelt adgangsforbud for uvedkommende til selve baseomr\xc3\xa5det. I Norge var beskyttelsen og ferdselsforbudet hjemlet i lov om forsvarshemmeligheter fra 1914, og i sikkerhetsloven fra 1998.\n_START_SECTION_\nGarnisoner\n_START_PARAGRAPH_\nLandstridskrefter har ofte baser med lager- og utdanningsfunksjoner, mens den strategiske ledelsen kan skje fra ulike stabskomplekser som ikke er s\xc3\xa6rlig stedsbundet. Russland har en viktig, fremskutt base i Kaliningrad ved \xc3\x98stersj\xc3\xb8en.  Historisk sett har Sverige hatt ulike baser for h\xc3\xa6ren, etter Freden i Roskilde fikk Sverige bedre tilgang til Kattegat og etablerte Karlsten festning i Marstrand som fremskutt styrkebase mot Danmark-Norge. Storbritannias viktige landstridsbaser har omfattet Preston (1848), Sheffield (1854) og Chelsea (1861), samt i etterkrigstiden ogs\xc3\xa5 Westfalen Garrison i det vestre Tyskland, som er base for den 20. pansrede infanteribataljon. Irland har sin hovedbase for h\xc3\xa6ren i Kildare (Curragh Camp) siden 1855. Frankrike har oversj\xc3\xb8iske h\xc3\xa6rbaser i blant annet Fransk Guyana, Gabon, Senegal, og Ny-Caledona, som alle er n\xc3\xa5v\xc3\xa6rende eller tidligere kolonier.\n_START_SECTION_\nMarinebaser\n_START_PARAGRAPH_\nInnenfor atlanterhavsomr\xc3\xa5det har b\xc3\xa5de \xc3\x98stblokk- og NATO-landene hatt viktige, ofte kombinerte baser som i etterkrigstiden har antatt enorme dimensjoner. Ikke minst har baser for marinestyrker, p\xc3\xa5 grunn av store plassbehov, opptatt store arealer, slik som de store marinebasene i  Pearl Harbor, Norfolk, Gibraltar, Portsmouth og Bergen. USAs marine har en viktig base med tilh\xc3\xb8rende interneringsleir i Guantanamo p\xc3\xa5 Cuba, en arv fra tiden f\xc3\xb8r Castro-regimet kom til makten i 1959. Sovjetunionen har hatt store marinebaser i Zapadnaja Litsa og Severomorsk (Nordfl\xc3\xa5ten), Kaliningrad og Paldiski (\xc3\x98stersj\xc3\xb8fl\xc3\xa5ten), Sevastopol (Svartehavsfl\xc3\xa5ten) og Vladivostok (Stillehavsfl\xc3\xa5ten), samt oversj\xc3\xb8isme marinebaser i blant annet Tartus i Syria. og Cam Ranh i Vietnam. Historisk hadde den dansk-norske marinen hovedbase p\xc3\xa5 Holmen i K\xc3\xb8benhavn, som forble hovedbase for den danske marine i 300 \xc3\xa5r fra 1690 til 1990. Den svenske marinens hovedbase var skiftevis Stockholm eller Karlskrona. Storbritannia har historisk hatt viktige marinebaser i Bristol, Sheerness (verft), Malta (Fort Madalena), Gibraltar og Cape Town, dagens hovedbase er Portsmouth mens det i 2015 ble startet bygging av en fremskutt britisk marinebase i Bahrain i Persiagulfen._NEWLINE_Den tyske marine har benyttet baser i Kiel, Eckernf\xc3\xb6rde, og Wilhelmshaven. Frankrike har hovedbase for marinen i Toulon og framskutt base i Djibouti._NEWLINE_I Nederland oppstod betegnelsen orloog om milit\xc3\xa6rt skipsflagg, og orlogsstasjon ble en nordeuropeisk betegnelse p\xc3\xa5 marinebaser.\n_START_SECTION_\nFlybaser\n_START_PARAGRAPH_\nOgs\xc3\xa5 milit\xc3\xa6re flyplasser er ofte st\xc3\xb8rre baser for strategisk ledelse, utdanning, eller utrusting av kampfly. Den operative hovedbasen for U.S. Air Force er Langley-Eustis-basen i Newport News, Global Strike Command har hovedbase ved Barksdale Air Force Base i Louisiana, mens de amerikanske luftstyrkene har st\xc3\xb8rre baser ogs\xc3\xa5 ved Ramstein Air Base i Tyskland, Aviano Air Base i Italia, Kunsan Air Base i S\xc3\xb8r-Korea,  og Kadena Air Base i Japan. Det britiske Royal Air Force har hovedbase ved Brize Norton og oversj\xc3\xb8iske baser p\xc3\xa5 blant annet Ascension Island og Falklands\xc3\xb8yene. Det amerikanske og britiske flyv\xc3\xa5pen har felles framskutte baser blant annet p\xc3\xa5 Diego Garcia, i Incirlik i Tyrkia, og Al-Udeid Air Base i Qatar - sistnevnte med 10\xc2\xa0000 amerikanske soldater stasjonert i 2015._NEWLINE_Det franske flyv\xc3\xa5penet har hovedbase ved Istres og en viktig framskutt base i Djibouti. Nederlands flyv\xc3\xa5pen har sin integrerte hovedbase i Nieuw-Millingen ved Apeldoorn.\n_START_SECTION_\nNorge\n_START_PARAGRAPH_\nI mellomkrigstiden hadde Norge korte rekrutt\xc3\xb8vinger av 3-4 ukers varighet, og de foregikk ofte p\xc3\xa5 sm\xc3\xa5 lokale samlingssteder hvor rekruttene bodde hjemme under \xc3\xb8velsen. Disse kunne etter hvert samles og utbygges til regionale rekruttskoler, som Norge hadde helt fram til 1990-\xc3\xa5rene._NEWLINE_I Norge har antallet milit\xc3\xa6re anlegg ogs\xc3\xa5 blitt dramatisk redusert siden den kalde krigen, med nedleggelse av blant annet H\xc3\xa6rens anlegg p\xc3\xa5 Eggemoen, Hvalsmoen, Helgelandsmoen, J\xc3\xb8rstadmoen, Sessvold, Terningmoen, Evjemoen, Gimlemoen, Vatneleiren, Trondenes og Porsanger, videre marinens baser ved Olavsvern, Karljohansvern og Marvika, samt flybasene p\xc3\xa5 blant annet Rygge, Gardermoen, Asker, Kjevik, V\xc3\xa6rnes, Bod\xc3\xb8, og (2017) And\xc3\xb8ya.\n_START_SECTION_\nGarnisoner\n_START_PARAGRAPH_\nH\xc3\xa6ren i Norge har hatt viktige trenings- og troppebaser ulike steder i landet. I mellomkrigstiden hadde Norge fortsatt rester av et landbasert festningsvesen, med viktige styrkebaser i Halden, Kongsvinger, Kristiansand, og Tr\xc3\xb8ndelag. I etterkrigstiden var det st\xc3\xb8rre baser i Indre Troms (divisjonsniv\xc3\xa5) og Porsanger (bataljonsniv\xc3\xa5), grensestyrke i S\xc3\xb8r-Varanger (bataljonsniv\xc3\xa5), samt lagre for alliert utstyr i Nord-Tr\xc3\xb8ndelag. I mellomkrigstiden hadde Norge ogs\xc3\xa5 et fast stasjonert grensekompani mot Finland i Skibotn.\n_START_SECTION_\nOrlogsstasjoner\n_START_PARAGRAPH_\nI Norge har marinens hovedbase v\xc3\xa6rt Fredriksvern (Stavern), Karljohansvern (Horten), og Haakonsvern (Bergen), mens mindre marinebaser har omfattet s\xc3\xa6rlig Sortland for Kystvakten, Olavsvern (Troms\xc3\xb8) for ub\xc3\xa5tv\xc3\xa5penet, og Marvika (Kristiansand) for samtrening med tysk marine.\n_START_SECTION_\nFlystasjoner\n_START_PARAGRAPH_\nI Norge har historisk Fornebu, Gardermoen (transportfly), Rygge flyplass, Bod\xc3\xb8 flyplass og \xc3\x98rland flyplass v\xc3\xa6rt viktige baser for Luftforsvaret, mens redningshelikoptrene har hatt seks baser, blant annet Rygge, Sola, og Banak. I framtiden vil \xc3\x98rland v\xc3\xa6re luftforsvarets eneste fullt utrustede flystasjon for kampfly.'